Nundisturbada tochen mesanotg

Introducziun per sluccar

Ina dallas pli preziusas caussas che nus savein mussar als affons ei la habilitad dad esser attents. Els duein saver co ins vegn veramein attents da tgierp e spért e co ins daventa concentraus e habels d’emprender.

Ils affons duein emprender da far stem sil flad e da sentir co lur tgierp seslucca e secalma. Vegn il tgierp ruasseivels eis ei pusseivel da calmar sentiments e cheutras emprender da tedlar sin sesez e capir meglier igl agen intern.

Il proxim exercezi entscheiva cun seconcentrar sil flad. Quei exercezi ei buca grevs d’emprender e las sluccadas pigl entir tgierp vegnan a reussir tec a tec.

Cun far stem dil flad, da certs muscals, da parts dil tgierp emprendan ins da seconcentrar sill’attenziun. Pli stedi ch’ins seslucca e meglier ch’ei va da seconcentrar.

Introducziun per mintga exercezi da sluccada

Schar ir mo da bass musica quietonta.
Sesa sin ina sutga (omisdus peis han contact cul plantschiu; sesa osum la sutga e bein agradsi, lai ruassar la bratscha sin las queissas) ni semetta giun plaun en dies …
Siara tes egls … e … seslucca cun seconcentrar sin tiu flad …
Tiu flad flessegia ruasseivlamein … regularmein … Enten fladar anora patratgas ti ad in plaid sluccont sco … ruaus, … sesluccar, … schar dar …

Ti sentas co ti sesas ni schais … ti sentas co ti sesluccas … in emperneivel cauld sederasa plaunet … en fatscha … ellas schuialas … en bratscha e mauns … Ti vegns pli e pli ruasseivels … Ti eis sluccaus … lucs … quiets …

Leger il text cun trer a nez tut ils senns (visual, auditiv, kinestetic, gust e fried).

Lucia schai allerta en siu letg. (s’imaginescha ina matta; il veser ora: cavels, egls etc.; s’imaginescha sia vusch, il fried en stanza, s’imaginescha da dar maun ad ella, co ein ils mauns, tgei sentas ti?) Ella ei attenta a mintga stec. (s’imaginescha tgei ch’ella auda) Siu aug, il vegl Vernon, (s’imaginescha il vegl Vernon sco ti has fatg quei cun Lucia) sto bandunar mintga mument la casa, tratga ella e spetga sin ch’igl esch sesiari. Finalmein eis ei aschilunsch. (teidla ils pass da Vernon e co igl esch sesiara) Tenor experientscha sa ella ch’il vegl tuorna buca avon mesanotg. Ussa eis ei las diesch. (s’imaginescha l’ura che dat las diesch) A Lucia restan pia exact duas uras per encurir las muneidas veglias che Vernon ha zuppau en stiva. Quei sa ella per franc. Ella seglia ord letg e seschlueta tras igl esch che colligia sia stanza culla stiva. (s’imaginescha co ella seglia ord letg, seschlueta tras igl esch e serenda en stiva; fai in maletg da quella stiva) Palpond enquera ella la claviala dalla cazzola da pei. (senta co ella palpa la cazzola da pei) La stanza vegn illuminada d’ina glisch oranscha. (s’imaginescha la glisch en stanza) Ella entscheiva ad encurir. Leutier ha ella grond quitau da gie buca far disuorden. Tuttas caussas ch’ella pren ord ils truchets dalla scaffa e camoda metta ella puspei exact en lur liug. (s’imaginescha co ella enquera e caveglia tut las caussas)
Quei che Lucia sa denton buca saver ei ch’igl aug tuorna gia suenter in’ura.
Sco mintga sera fa el ina spassegiada el parc. (s’imaginescha igl aug a spassegiond el parc; tgei vesa, auda, senta (vent, freid), freda el) Da leu vesa el la glisch brausla e l’umbriva d’in utschac che semuenta en stiva. (s’imaginescha la gisch brausla, igl utschac e ses moviments)
„Quella stria zepla!“, marmugna el. „Jeu hai bein saviu ch’ella fufrogni suenter mia collecziun da muneidas… Ti mo spetga, ti ladra. Quella ga vegnel jeu a traplar tei, buca persuls, mobein cun in polizist.“ (teidla co igl aug marmugna) El va bufatg tochen tier igl esch-casa. Leu tila el ora ils calzers ed entra aschi quiet sco mo pusseivel en casa. Sc’in giat seschlueta el ell’alzada sisura per telefonar alla polizia. El vul en mintga cass buca disturbar Lucia vid sia tscherca. (s’imaginescha co el s’avischina agl esch-casa, tila ora ils calzers, seschlueta sc’in giat ell’alzada su e telefonescha alla polizia) Igl inspectur Logo ei beinspert sil plaz. (s’imaginescha igl inspectur, co arriva quel sil plaz) Vernon ha declarau ad el exactamein la situaziun al telefon.
Lucia ei gest alla fin d’encurir ella camoda e vul attaccar il puffen grond ch’ella auda canera on zuler. (s’imaginescha quella situaziun) El medem mument mira Vernon sch’el vesi aunc la glisch che sclarescha tras la fessa sut igl esch-stiva. (s’imaginescha quella situaziun) „Quella ga eis ti a mauns“, tratga Vernon. El arva bufatg igl esch-casa e lai entrar inspectur Logo. (s’imaginescha quella situaziun) Gest en quei mument stezza Lucia la cazzola e camina tras igl esch che colligia las duas stanzas. (s’imaginescha quella situaziun) Ella va spert enta letg e fa sco sch’ella durmess.
Ils dus umens arrivan avon igl esch stiva. La glisch sut igl esch ei buc da veser pli. (s’imaginescha quella situaziun) Zachergiond arva Vernon igl esch-stiva. (teidla il sevilem) Cheu ei tut stez. Vernon envida la cazzola dil plantschiu su. (s’imaginescha quella situaziun) „Jeu garanteschel a Vus ch’ella era aunc en quella stanza avon diesch secundas. Jeu hai gie viu la glisch tras la sdrema digl esch!“ El arva igl esch che va en stanza da Lucia ed entra vilaus. (s’imaginescha quella situaziun) Lucia leva sinsè e damonda tgei ch’ei seigi schabegiau. (s’imaginescha quella situaziun) „Mia cara, jeu hai viu naven dil parc ch’ei ardeva cazzola en stiva e co ti mavas per la stanza entuorn ed encurevas mias muneidas.“ (teidla co el tschontscha cun Lucia)
Lucia lai secapescha buca valer quei e di ch’ella hagi durmiu gl’entir temps. Igl inspectur Logo mira entuorn en stiva. Tut para dad esser en uorden e nuot lai percorscher ch’enzatgi hagi encuretg enzatgei. (s’imaginescha quella situaziun)
„Ussa hai jeu secapescha negins mussaments ch’ella hagi encuretg mes daners!“, manegia Vernon empau trumpaus. „Jeu hai quintau da traplar ella ensemen cun Vus. Igl ei numnadamein buca l’emprema gada ch’ella engola da mei.“
„Signur Vernon, quei havein nus anflau ora ualti spert“, ri Logo. „Jeu vegnel a dir a Vus immediat, sche Vus haveis sbagliau ni sche Vossa niaza di manzegnas!“
Daco sa Logo dir quei aschi spert?

Retuorn

Ussa tuornas ti plaunet anavos … en tiu ritmus … puspei cheu en quei liug …
Ti muentas tia detta … tilas profundamein flad … en ed ora … ti sestendas e sestorschas … arvas plaunet ils egls … ti sesentas bein, frestgs/frestga e seruassaus/-ada … gest sco suenter in bien sien.
Sclarir communablamein daco che Logo sa, sche la matta ha detg manzegnas ni buc.